Atès el Decret 61/1994, de 22 de febrer, sobre regulació de les explotacions ramaderes, pel qual s'estableixen els requisits mínims que han de complir les explotacions ramaderes, i en el qual es preveu el desenvolupament d'aquests requisits d'acord amb les exigències específiques dels diferents tipus d'explotacions;
Atesa l'Ordre de 7 d'abril de 1994, per la qual es fixen normes d'ordenació de les explotacions porcines, avícoles, cunícules i bovines, en la qual s'especifiquen els requisits per a les explotacions que allotgen algunes espècies cinegètiques, com les explotacions de porc senglar, les d'espècies avícoles cinegètiques que figuren en la definició d'au de corral i les dedicades a la producció de conills, i en la qual es preveu també l'establiment de més exigències en funció de les característiques i finalitats productives;
Vist que l'Ordre de 28 de novembre de 1988, de creació del Registre de nuclis zoològics de Catalunya, estableix els requisits de les granges cinegètiques de les altres espècies de manera molt genèrica, es considera necessari especificar-los expressament;
Atesos la Llei de caça, de 4 d'abril de 1970, i el seu Reglament de 25 de març de 1971;
Vist l'increment experimentat en el nombre d'espècies cinegètiques que hi ha a les explotacions ramaderes, es considera necessari establir uns programes sanitaris mínims encaminats a realitzar una vigilància sanitària que permeti impedir la difusió de malalties.
Amb la finalitat de fixar els requisits zootècnics i sanitaris que s'han de complir en aquestes explotacions, determinar en quin registre s'han d'inscriure i, alhora, establir els requisits en cas de repoblació amb aquestes espècies;
A proposta dels directors generals de Producció i Indústries Agroalimentàries i del Medi Natural,
És objecte d'aquesta Ordre l'establiment de les normes d'ordenació de les explotacions ramaderes que allotgin espècies cinegètiques per a finalitats reproductiva, productiva o de repoblació, l'establiment d'uns programes sanitaris mínims i l'establiment de normes de regulació de la repoblació.
La tinença d'espècies cinegètiques per a finalitats no especificades a l'apartat anterior està regulada per la normativa específica de nuclis zoològics.
Es prohibeix la repoblació amb animals de subespècies diferents de les autòctones o amb híbrids entre diferents espècies o subespècies, excepte les que figuren a l'annex d'aquesta disposició, que podran ser repoblades amb la finalitat única del seu aprofitament cinegètic en àrees de reglamentació específica.
Resta expressament prohibit repoblar amb híbrids de conill de bosc o amb porcs senglars i els seus híbrids.
Excepte en les translocacions, només es podrà repoblar amb animals que procedeixin d'explotacions cinegètiques amb un programa sanitari de profilaxi i lluita, aprovat per l'òrgan competent del Departament d'Agricultura, Ramaderia i Pesca.
Per repoblar es requerirà, en tots els supòsits, autorització prèvia de la Direcció General del Medi Natural o de les seccions territorials de Conservació de la Natura, mitjançant el Pla d'aprofitament cinegètic corresponent, i que es demostri la procedència dels animals, que han superat la darrera inspecció sanitària i que es faci constar el manteniment de la puresa genètica.
Als efectes d'aquesta disposició s'entén per translocació la captura a la natura d'animals salvatges i el seu posterior trasllat a altres zones per repoblar-les.
Per repoblar amb animals cinegètics procedents de fora de Catalunya, caldrà autorització prèvia de la Direcció General del Medi Natural o de les seccions territorials de Conservació de la Natura, la qual s'atorgarà sempre que es faci constar el manteniment de la puresa genètica, es demostri la seva procedència i el seu correcte estat sanitari mitjançant un certificat oficial, d'acord amb els requisits sanitaris establerts en aquesta disposició.
Els titulars de les àrees privades de caça podran repoblar-les un cop s'hagin complert tots els requisits i s'hagin obtingut les autoritzacions establertes reglamentàriament, i a més, notificaran anualment a la Secció Territorial de Conservació de la Natura corresponent, per mitjà d'una relació, les repoblacions efectuades, amb les explotacions d'origen dels animals.
Aquesta notificació i el compliment dels requisits exigits per dur a terme la repoblació seran imprescindibles per renovar la matrícula anual de l'àrea privada de caça.
L'incompliment del que preveu aquesta disposició serà sancionat d'acord amb el que estableix la Llei de 20 de desembre de 1952, d'epizoòties, i el seu Reglament, la Llei de 4 d'abril de 1970, de caça, i el seu Reglament, i el Reial decret 1945/1983, de 22 de juny, pel qual es regulen les infraccions i sancions en matèria de defensa del consumidor i de la producció agroalimentària, sens perjudici de l'aplicació d'altra normativa sectorial que pugui ser d'aplicació.
Es faculta la Direcció General de Producció i Indústries Agroalimentàries per incloure dins els programes sanitaris qualsevol malaltia que per la seva gravetat o poder de difusió es cregui convenient.
Totes les explotacions d'espècies cinegètiques no registrades que es trobin en funcionament en la data d'entrada en vigor d'aquesta Ordre hauran de presentar, en el termini màxim de sis mesos, la documentació següent per tal de ser registrades: Imprès normalitzat de sol·licitud.
Llibre d'explotació ramadera, quan el titular el posseeixi.
Memòria justificativa del compliment dels requisits obligatoris previstos en aquesta Ordre.
Les inscripcions d'explotacions d'espècies cinegètiques que figuren en el registre de nuclis zoològics passaran a figurar inscrites en la secció o seccions corresponents del Registre d'explotacions ramaderes, que estableix el Decret 61/1994, de 22 de febrer, sobre regulació de les explotacions ramaderes.
Es faculta la Direcció General de Producció i Indústries Agroalimentàries i la Direcció General del Medi Natural per dictar, en l'àmbit de les seves competències, les disposicions que calguin per al desenvolupament i l'execució d'aquesta Ordre.
Espècies al·lòctones autoritzables únicament amb finalitats cinegètiques: Colí de Virgínia (Colinus virginanus) Colí de Califòrnia (Laphortix california) Guatlla japonesa (Coturnix japponica) Mufló (Ovis musimon) Daina (Dama dama)
A efectes d'aquesta Ordre s'entén el faisà (Pahisanus colchicus) com a espècie autòctona.